title: Επίδραση της υπεριώδους ακτινοβολίας στα ποιοτικά χαρακτηριστικά υδροπονικά παραγόμενης τομάτας σε πλαστικό θερμοκήπιο
titleType: AlternativeTitle
Creators: name: Μαλέτσικα, Περσεφόνη
Publisher: name: University of Thessaly
Year: 2004
Subjects: subject: ΝΤΟΜΑΤΕΣ -- ΚΑΛΛΙΕΡΓΕΙΑ
subject: ΥΔΡΟΠΟΝΙΑ

description: Παρατηρήσεις έκδοσης: χαμηλής ποιότητας εκτύπωση.
description: Η εφαρμογή πλαστικών φύλλων πολυαιθυλενίου στην κάλυψη των θερμοκηπίων είναι ευρύτατα διαδεδομένη και οι νέες τάσεις στην κατασκευή τους, τα πλαστικά τρίτης γενεάς όπως ονομάζονται, αφορούν σε μεγάλο βαθμό τα φωτοεκλεκτικά υλικά (photoselective), τμήμα των οποίων αποτελούν τα υλικά απορροφητικά της υπεριώδους ακτινοβολίας (UY-blocking), που εξετάζονται εδώ. Δηλαδή τα τελευταία, απορροφούν την υπεριώδη ακτινοβολία, με αποτέλεσμα τα φυτά που καλλιεργούνται κάτω από τα καλύμματα αυτά να αναπτύσσονται σε συνθήκες απουσίας υπεριώδους ακτινοβολίας. Στο Κεφάλαιο I περιγράφονται οι νέες τάσεις στον τομέα των υλικών κάλυψης που αφορούν πλαστικά υλικά εφοδιασμένα αφενός με τους γνωστούς σταθεροποιητές της υπεριώδους ακτινοβολίας, για την αντιμετώπιση της γήρανσης, καθώς και με πρόσθετες ουσίες που απορροφούν εντελώς το φάσμα της υπεριώδους ηλιακής ακτινοβολίας, αφετέρου. Τα υλικά αυτά υπερτερούν έναντι των συμβατικών πλαστικών γιατί η καλλιέργεια σε συνθήκες απουσίας υπεριώδους ακτινοβολίας, δεν ευνοεί τον πολλαπλασιασμό και την ανάπτυξη των μυκήτων. Παράλληλα, αποπροσανατολίζει τα βλαβερά έντομα και κατ’ επέκταση μειώνει τη μετάδοση των ιώσεων. Επομένως η χρήση τους μπορεί να συμβάλλει σημαντικά στην ολοκληρωμένη διαχείριση αυτών και επομένως στην εισαγωγή εναλλακτικών μεθόδων για μείωση της χρήσης φυτοφαρμάκων. Γεννάται όμως το ερώτημα αν οι καρποί που αναπτύσσονται σε συνθήκες απουσίας της υπεριώδους ακτινοβολίας είναι ποιοτικοί η όχι. Την απάντηση αυτή φιλοδοξεί να δώσει η συγκεκριμένη μελέτη, η οποία αναφέρεται σε καλλιέργεια τομάτας. Τα τελευταία χρόνια έχει αυξηθεί ιδιαίτερα η ζήτηση προϊόντων υψηλής ποιότητας. Το ίδιο ισχύει και για την τομάτα, της οποίας τα κυριότερα ποιοτικά χαρακτηριστικά που καθορίζουν την αποδοχή της από τον καταναλωτή, είναι το χρώμα του καρπού, η απουσία ελαττωμάτων και ζημιών, η υφή του καρπού, η γεύση, η υψηλή θρεπτική αξία, το μέγεθος και το σχήμα των καρπών. Αυτά τα ποιοτικά χαρακτηριστικά περιγράφονται αναλυτικά, στο Κεφάλαιο I. Στο Κεφάλαιο II, παρουσιάζονται οι συνθήκες πραγματοποίησης του πειράματος και οι μέθοδοι που χρησιμοποιήθηκαν για τη μέτρηση των ποιοτικών χαρακτηριστικών των καρπών της τομάτας. Συγκεκριμένα, συγκρίνονται τομάτες που παρήχθησαν σε δύο θερμοκήπια, (Θ1, Θ2), με την ίδια διαπερατότητα στην υπεριώδη ακτινοβολία (55%) με τομάτες που παρήχθησαν σε θερμοκήπιο, (Θ3), με μηδαμινή, (1,6%), διαπερατότητα στην υπεριώδη ακτινοβολία. Οι υπόλοιποι παράγοντες που επηρεάζουν την ποιότητα των καρπών ήταν ως επί το πλείστον οι ίδιοι. Τέλος στο Κεφάλαιο III, παρουσιάζονται τα αποτελέσματα της επίδρασης της διαφορετικής περατότητας στην υπεριώδη ακτινοβολία στα ποιοτικά χαρακτηριστικά των καρπών της τομάτας και τα κυριότερα συμπεράσματα είναι τα εξής: &gt; Διαπιστώθηκε μείωση στο ποσοστό των προσβολών των καρπών από έντομα, στο θερμοκήπιο με το απορροφητικό κάλυμμα στην υπεριώδη ακτινοβολία, γεγονός που οδηγεί στην αύξηση της εμπορευσιμότητας της παραγωγής. &gt; Η εξέλιξη του χρώματος των καρπών κατά την ωρίμανση ήταν ίδια και για τα τρία θερμοκήπια, παρατηρήθηκε όμως μία αύξηση της έντασης του χρώματος στο θερμοκήπιο με τη μηδαμινή διαπερατότητα στην υπεριώδη ακτινοβολία. &gt; Τέλος, δεν βρέθηκαν ουσιαστικές διαφορές στη θρεπτική αξία και στα οργανοληπτικά χαρακτηριστικά που μετρήθηκαν μεταξύ των καρπών των τριών θερμοκηπίων.